Komission asetus (EY) N:o 48/2003, annettu 10 päivänä tammikuuta 2003, erilajisten tuoreiden hedelmien ja vihannesten sekoituksia sisältäviä myyntipakkauksia koskevista säännöistä



Virallinen lehti nro L 007 , 11/01/2003 s. 0065 - 0067



Komission asetus (EY) N:o 48/2003, annettu 10 päivänä tammikuuta 2003, erilajisten tuoreiden hedelmien ja vihannesten sekoituksia sisältäviä myyntipakkauksia koskevista säännöistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 545/2002(2), ja erityisesti sen 2 artiklan 2 kohdan, sekä katsoo seuraavaa: (1) Eri hedelmä- ja vihanneslajeja sisältäviä kuluttajille tarkoitettuja pakkauksia on ilmestynyt markkinoille kysynnän tyydyttämiseksi eräiden kuluttajien keskuudessa. (2) Kaupankäynnin oikeudenmukaisuuden varmistamiseksi samassa pakkauksessa myytävien tuoreiden hedelmien ja vihannesten on oltava laadultaan samanlaiset. Tuotteiden, joita ei ole standardoitu yhteisössä, samanlaisuus voidaan muussa tapauksessa varmistaa turvautumalla yleisiin säännöksiin. (3) Kaupan pitämistä koskevissa vaatimuksissa on hedelmiä ja vihanneksia sisältävien pakkausten merkintöjä koskevia määräyksiä. Kun pakkaus sisältää eri hedelmä- ja vihanneslajien sekoituksia, olisi säädettävä merkintäsäännökset, jotka ovat lievempiä kuin vaatimukset sisältävät säännökset, ennen kaikkea pakkausmerkinnässä käytettävissä olevan tilan huomioon ottamiseksi. Jotta ostajia ei kuitenkaan johdettaisi harhaan, sekä kaupan pitämistä koskevien vaatimusten soveltamisalaan kuuluviin tuotteisiin että niihin kuulumattomiin tuotteisiin olisi tehtävä samat merkinnät. (4) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla Nettopainoltaan enintään kolme kiloa olevat tuoreiden hedelmien ja vihannesten myyntipakkaukset voivat sisältää erilajisten tuoreiden hedelmien ja vihannesten sekoituksia seuraavin edellytyksin: a) Tuotteet ovat laadultaan samanlaisia, ja ne täyttävät kunkin lajin osalta vaatimukset 2 artiklan säännösten mukaisesti. b) Pakkauksiin on tehty asianmukaiset merkinnät 3 artiklan säännösten mukaisesti. c) Sekoitus ei ole omiaan johtamaan kuluttajia harhaan. 2 artikla Tuotteet, jotka sisältyvät 1 artiklassa tarkoitettuihin sekoituksiin, on luokiteltava samaan luokkaan (I luokka, II luokka tai ekstraluokka, jos kaikille sekoitukseen sisältyville tuotteille on olemassa ekstraluokka). Jos sekoitukset sisältävät hedelmiä ja vihanneksia, joiden osalta ei ole vahvistettu kaupan pitämistä koskevia yhteisön vaatimuksia, ne on voitava luokitella samaan luokkaan liitteen mukaisesti. 3 artikla Edellä 1 artiklassa tarkoitettujen myyntipakkausten ja/tai kunkin niitä sisältävän pakkauksen päällysmerkinnässä on oltava ainakin seuraavat maininnat: a) Pakkaajan ja/tai lähettäjän nimi ja osoite tai virallisesti annettu tai hyväksytty tunnus. Jos käytetään tunnusta, merkintä "pakkaaja ja/tai lähettäjä" tai vastaava lyhenne on kuitenkin merkittävä kyseisen tunnuksen läheisyyteen. b) Kaikkien pakkaukseen sisältyvien tuotteiden tai lajien nimi. c) Kaikkien sellaisten sekoituksessa olevien tuotteiden lajike tai kauppamuoto, joiden osalta tätä edellytetään yhteisön kaupan pitämisen vaatimuksissa kun ei ole kyse sekoituksista. d) Kunkin tuotteen alkuperämaa tuotteen nimen välittömässä läheisyydessä. e) Luokka. Jos hedelmiin ja vihanneksiin sovelletaan kaupan pitämistä koskevia yhteisön vaatimuksia, nämä maininnat korvaavat kyseisissä vaatimuksissa säädetyt maininnat. 4 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä tammikuuta 2003. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 84, 28.3.2002, s. 1. LIITE Laatua koskevat säännökset, joita on noudatettava kunkin tuotteen osalta, jolle ei ole vahvistettu kaupan pitämistä koskevia yhteisön vaatimuksia Laatua koskevat vähimmäisvaatimukset Sallitut poikkeamat huomioon ottaen (ks. jäljempänä) tuotteiden on kaikissa luokissa oltava: - kokonaisia, - terveitä; tuotteita, joissa on mätää tai jotka ovat muuten pilaantuneet ravinnoksi kelpaamattomiksi ei sallita, - puhtaita, lähes vailla näkyviä vieraita aineita, - lähes vailla tuholaisia, - lähes vailla tuholaisten aiheuttamia vioittumia, - vailla epätavallista pintakosteutta, - vailla vierasta hajua ja/tai makua. Ekstraluokka Tähän luokkaan luokiteltujen tuotteiden on oltava erittäin hyvälaatuisia. Niiden on oltava lajikkeelle ja/tai kauppamuodolle ominaisia. Niiden on oltava täysin virheettömiä hyvin vähäisiä pintavirheitä lukuun ottamatta, edellyttäen että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun. I luokka Tähän luokkaan luokiteltujen tuotteiden on oltava hyvälaatuisia. Niiden on oltava lajikkeelle ja/tai kauppamuodolle ominaisia. Niissä voi kuitenkin olla vähäisiä virheitä, edellyttäen että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun. II luokka Tähän luokkaan kuuluvat tuotteet, joita ei voida luokitella ylempiin luokkiin mutta jotka täyttävät edellä määritellyt vähimmäisvaatimukset. Niissä voi olla virheitä, edellyttäen että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina. Sallitut laatupoikkeamat Jokaisessa pakkauksessa sallitaan laatupoikkeamien rajoissa tuotteita, jotka eivät ole mainitun laatuluokan vaatimusten mukaisia. - Ekstraluokka Viisi prosenttia lukumäärästä tai painosta tuotteita, jotka eivät vastaa tämän luokan vaatimuksia mutta jotka täyttävät I luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. - I luokka Kymmenen prosenttia lukumäärästä tai painosta tuotteita, jotka eivät vastaa tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. - II luokka Kymmenen prosenttia lukumäärästä tai painosta tuotteita, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää tai jotka ovat muuten pilaantuneet kulutukseen kelpaamattomiksi. Tasalaatuisuus Tuotteiden on oltava samaa alkuperää, lajiketta tai kauppatyyppiä ja laatua.